મહાત્મા ગાંધી સાચા અર્થમાં વૈષ્ણવજન હતા. જે પીડ પરાઈ જાણીને તેની સેવા કરવાનું પોતાનું કર્તવ્ય માનતા હતા. સેવાગ્રામના આશ્રમમાં ગાંધીજીએ પોતે પરચૂરે શાસ્ત્રીજીની સેવા કરવાનું નક્કી કર્યું. સવાર-સાંજ તેઓ પરચૂરે શાસ્ત્રીની પૂરેપૂરી સાર-સંભાળ લઈ સેવા કરવા લાગ્યા. તે વર્ષો દરમિયાન ભારતની સ્વતંત્રતા માટેની લડત પણ પૂરજોશમાં ચાલી રહી હતી. એને માટે અચાનક જ વાઈસરોયની સાથે વાટાઘાટો કરવા માટે ગાંધીજીને શિમલા જવું પડ્યું. એમની સાથે તેમના અંગત મંત્રી શ્રી મહાદેવભાઈ દેસાઈ અને તેમના પુત્ર શ્રી નારાયણભાઈ દેસાઈ પણ શિમલા જવા રવાના થયા. શિમલા પહોંચ્યા બાદ વાઈસરોયને અગત્યના કામ માટે ઇંગ્લેન્ડ જવું પડ્યું હતું અને એ રીતે મિટિંગ પાંચેક દિવસ માટે મુલતવી રાખવામાં આવી હતી. ગાંધીજીએ ધાર્યું હોત તો તેઓ પાંચ દિવસ માટે શિમલા રોકાઈ શક્યા હોત, પરંતુ ગાંધીજીને રક્તપિત્તથી પીડાતા પરચૂરે શાસ્ત્રીની યાદ આવી ગઈ. એમણે એક ક્ષણનો પણ વિલંબ કર્યા વગર શિમલાથી પાછું નાગપુર જવાનું નક્કી કર્યું. બે દિવસ સેવાગ્રામ આશ્રમમાં રહી પરચૂરે શાસ્ત્રીની સેવા કરી તેઓ વાઈસરોયની મિટિંગ માટે પાછા શિમલા ગયા હતા.